U-I-276/95
Datum: 1996-02-29T00:00:00.000+01:00
ecli: ECLI:SI:USRS:1996:U.I.276.95
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: OdlUS V, 26 | 29.02.1996
dokument: US17721
akt: Zakon o političnih strankah (Ur. list RS, št. 62/94)

Zakon o referendumu in ljudski iniciativi (Ur. list RS, št. 15/94), 16. čl.

Statut Mestne občine Velenje (Ur. vestnik MO Velenje, št. 10/95) Odlok o pokopališki dejavnosti Mestne občine Velenje (Ur. vestnik MO Velenje, št. 15/95)
resitev: ustavitev
izrek: Postopek za preizkus pobude za začetek postopka za oceno ustavnosti določb Zakona o političnih strankah, 16. člena Zakona o referendumu in ljudski iniciativi ter za oceno ustavnosti in zakonitosti določb Statuta Mestne občine Velenje, Odloka o pokopališki dejavnosti Mestne občine Velenje in drugih predpisov se ustavi.
stavek: Ustavno sodišče je v skladu s tretjim odstavkom 28. člena ZUstS ustavilo postopek za preizkus pobude za oceno ustavnosti določb zakona,- ker pobudniki kljub posebnemu pozivu in navodilu vloge niso ustrezno dopolnili v enem delu vloge;- ker so pobudniki v preostalem delu vlogo umaknili.
odlocitev: sklep
geslo: Nepopolna vloga.
Delni umik pobude.
podlaga: Zakon o Ustavnem sodišču (ZUstS), 3. odst. 28. čl.
vlagatelj: Nacional-socialna zveza Slovenije, Ljubljana
datum_vloge: 1995-11-14T23:00:00.000Z
datum_odlocitve: 1996-02-28T23:00:00.000Z

# U-I-276/95

29. februar 1996

---

---

---

---

## S K L E P

Ustavno sodišče je v postopku za preizkus pobude Nacional-socialne zveze Slovenije, Ljubljana, Občinskega odbora NSZS, Velenje, ki ju zastopa predsednik Nacional-socialne zveze Slovenije Matjaž Gerlanc iz Velenja in Matjaža Gerlanca iz Velenja na seji dne 29. februarja 1996

### s k l e n i l o :

Postopek za preizkus pobude za začetek postopka za oceno ustavnosti določb Zakona o političnih strankah (Uradni list RS, št. 62/94), 16. člena Zakona o referendumu in ljudski iniciativi (Uradni list RS, št. 15/94) ter za oceno ustavnosti in zakonitosti določb Statuta Mestne občine Velenje (Uradni vestnik MO Velenje, št. 10/95), Odloka o pokopališki dejavnosti Mestne občine Velenje (Uradni vestnik MO Velenje, št. 15/95) in drugih predpisov se ustavi.

## O b r a z l o ž i t e v

### A.

S pomanjkljivo vlogo z dne 15.11.1995 so pobudniki predlagali ustavnosodno presojo navedenih predpisov.

Po določbi prvega odstavka 109. člena Zakona o pravdnem postopku (Uradni list SFRJ, št. 4/77, 36/80, 69/82, 58/84, 74/87, 57/89, 20/90 in 27/90 ter Uradni list RS, št. 55/92 in 19/94) v zvezi s 6. členom Zakona o Ustavnem sodišču (Uradni list RS, št. 15/94, v nadaljevanju: ZUstS) se vloga, ki je nerazumljiva ali ne vsebuje vsega, kar je treba, da bi se lahko obravnavala, vrne vložniku v popravo oziroma v dopolnitev z ustreznimi napotki. Zato je Ustavno sodišče pobudnike z dopisom in opozorilom na posledice pozvalo, da vlogo v roku ustrezno dopolnijo, pri čemer jim je dalo točne napotke glede vseh pomanjkljivosti in nejasnosti vloge z dne 15.11.1995.

Dopolnitev je bila pravočasna. Ker bi iz dopolnitve lahko izhajalo, da se pod prvo točko (v tem delu naj bi bila pobudnica zgolj Nacional-socialna zveza Slovenije) napadajo tako določbe Zakona o političnih strankah (v nadaljevanju: ZPolS) kot tudi odločba Ministrstva za notranje zadeve št. 0001-4/4-S-28/1042-95 z dne 17.7.1995, s katero je bil zavrnjen vpis Nacional-socialne zveze Slovenije, Ljubljana, v register političnih strank, je Ustavno sodišče preverilo, ali je bila zoper citirano odločbo s strani pobudnice že vložena ustavna pritožba in ugotovilo, da je bila ta vložena že 1.8.1996 in se vodi pod številko Up 107/95. Zgolj zaradi jasnosti Ustavno sodišče pojasnuje, da bo ustavno pritožbo zoper citirano odločbo Ministrstva za notranje zadeve obravnavalo posebej pod številko Up 107/95.

V dopisu Ustavnega sodišča z dne 20.11.1995 (z opozorilom na posledice) je bilo navedeno, da je pobudo potrebno dopolniti s točnimi navedbami zakonskih določb, ki se izpodbijajo, kot tudi določb Ustave, s katerimi naj bi bile le-te v neskladju, ter zakaj. Tudi dopolnitev z dne 5.12.1995 ne vsebuje navedb členov ZPolS, ki se izpodbijajo, same navedbe pa tudi niso dovolj jasne in določne, da bi Ustavno sodišče lahko nesporno ugotovilo, katere določbe ZPolS se izpodbijajo in katere ne. Ker je pobuda v tem delu tudi po dopolnitvi ostala nepopolna in na njeni podlagi ni mogoče nadaljevati postopka, je Ustavno sodišče postopek v delu, ki se nanaša na oceno ustavnosti določb ZPolS, ustavilo.

Iz dopolnitve pobude z dne 5.12.1995 izhaja, da se pod drugo točko izpodbija le 16. člen Zakona o referendumu in ljudski iniciativi (v nadaljevanju: ZRLI) in ne morda tudi 15. člen ZRLI, ki je bil obravnavan v že rešeni zadevi številka U-I-47/94 in se nanjo pobudniki sklicujejo v vlogi z dne 15.11.1995. V dopolnitvi z dne 5.12.1995 se kljub izrecni zahtevi v dopisu Ustavnega sodišča z dne 20.11.1995 (z opozorilom na posledice), naj pobudniki v vseh primerih, ko izpodbijajo ustavnost in zakonitost kakega predpisa, izkažejo svoj pravni interes po 24. členu ZUstS za vsakega pobudnika in vsako izpodbijano določbo posebej, ne navaja ničesar s tem v zvezi, prav tako pa ni bil priložen noben dokaz, iz katerega bi bilo mogoče sklepati, da Nacional-socialna zveza Slovenije ali Matjaž Gerlanc za podano pobudo izkazujeta pravni interes. Pobuda torej v roku ni bila ustrezno dopolnjena. Navedba v prvotni vlogi z dne 15.11.1995, da je bila NSZS pobudnica v že rešeni zadevi (št. U-I-47/94), v kateri se ni odločalo o ustavnosti sedaj izpodbijanega 16. člena ZRLI, temveč 15. člena ZRLI, pa ni z reševanjem sedanje zadeve v nobeni povezavi. Ker je pobuda v tem delu tudi po dopolnitvi ostala nepopolna in Ustavno sodišče na njeni podlagi ni moglo nadaljevati postopka, je Ustavno sodišče v tem delu postopek za preizkus pobude za oceno ustavnosti 16. člena ZRLI ustavilo.

Iz dopolnitve pritožbe z dne 5.12.1995 je razvidno, da se le-ta nanaša le na presojo ustavnosti določb ZPolS in ZRLI, v preostalem delu pa pobudniki pobudo umikajo. Ustavno sodišče je zato ustavilo postopek za preizkus pobude za oceno ustavnosti in zakonitosti določb Statuta Mestne občine Velenje, Odloka o pokopališki dejavnosti Mestne občine Velenje in drugih predpisov oziroma "aktov" (pod 3 a. in d. vloge z dne 15.11.1995).

### C.

Ustavno sodišče je sprejelo ta sklep ob smiselni uporabi tretjega odstavka 28. člena ZUstS v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.

---

## P r e d s e d n i k

dr. Tone Jerovšek